[pic] | KOMISIJA EVROPSKIH SKUPNOSTI |

Bruselj, 26.9.2006

COM(2006) 548 konč.

2005/0043 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta v zvezi s sprejetjem Sklepa Evropskega parlamenta in Sveta o 7. okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013)

2005/0043 (COD)

SPOROČILO KOMISIJEEVROPSKEMU PARLAMENTUv skladu z drugim pododstavkom člena 251(2) Pogodbe ESglede

skupnega stališča Sveta v zvezi s sprejetjem Sklepa Evropskega parlamenta in Sveta o 7. okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013)

1. Ozadje

Datum predložitve predloga EP in Svetu (dokument COM(2005) 119 konč. – 2005/0043(COD) in 2005/0044(CNS)): | 13. april 2005 |

Datum mnenja Odbora regij: | 16. november 2005 |

Datum mnenja Evropskega ekonomsko-socialnega odbora: | 14. december 2005 |

Datum mnenja Evropskega parlamenta, prva obravnava: | 15. junij 2006 |

Datum posredovanja spremenjenega predloga EP in Svetu: | 28. junij 2006 |

Datum sprejetja skupnega stališča: | 25. september 2006 |

2. Stališče Komisije o skupnem stališču

V skladu s členom 251 Pogodbe ES je v tem sporočilu predstavljeno stališče Komisije o skupnem stališču Sveta v zvezi s 7. okvirnim programom za raziskave in tehnološki razvoj, ki je bilo sprejeto s kvalificirano večino 25 septembra 2006, po tem, ko je bilo 24. julija 2006 doseženo politično soglasje. Politično soglasje o okvirnem programu Euratom je bilo prav tako doseženo 24. julija 2006.

Skupno stališče v veliki meri ohranja strukturo in vsebino okvirnega programa, ki ga je predlagala Komisija, in je na splošno zelo skladno z mnenjem Evropskega parlamenta.

Svet je vključil veliko večino sprememb, ki so bile sprejete v mnenju Evropskega parlamenta ob prvi obravnavi (15. junija 2006) in ki jih je Komisija sprejela v svojem spremenjenem predlogu[1].

3. Pripombe na skupno stališče

Komisija meni, da je skupno stališče dobra podlaga za nadaljnja pogajanja o okvirnem programu, da bi dosegli soglasje ob drugi obravnavi.

Kar zadeva proračun, je Svet (in Evropski parlament) potrdil skupni znesek v višini 50 521 milijonov EUR, ki ga je Komisija predlagala v svojem spremenjenem predlogu[2], ki je sledil sklenitvi Medinstitucionalnega sporazuma med Evropskim parlamentom, Svetom in Komisijo o proračunski disciplini in dobrem finančnem poslovodenju [3] dne 17. maja 2006.

Glede porazdelitve proračuna je skupno stališče v veliki meri skladno s spremenjenim predlogom Komisije in mnenjem Parlamenta, razen:

- V okviru programa „Sodelovanje“

- višji zneski za pet tem : „Zdravje“, „Nanoznanosti, nanotehnologije, materiali in nove proizvodne tehnologije“, „Energija“, „Okolje“ ter tudi majhno povečanje za „Družbeno-ekonomske in humanistične znanosti“;

- zmanjšanje za temo „Varnost in vesolje“.

- V okviru programa „Zmogljivosti“

- večje zmanjšanje za „Raziskovalne infrastrukture“ ter tudi zmanjšanje za „Znanost v družbi“;

- višji zneski za „Raziskave v korist MSP“ in „Raziskovalni potencial“ ter tudi majhno povečanje za „Mednarodno sodelovanje“.

Kljub močni korelaciji med predlaganimi dejavnostmi in predlaganim proračunom zmanjšani proračun za „Infrastrukture“ ter za temo „Varnost in vesolje“ ne bi omogočil polnega izvajanja dejavnosti, predlaganih v skupnem stališču.

Kar zadeva strukturo programa, skupno stališče ohranja različne sestavne dele programa, ki jih je predlagala Komisija, vključno s poudarkom na temah in s prožnim pristopom programa, ki upošteva sedemletno trajanje. Komisija se strinja, da bi moral biti usklajeni razvoj politik ločen del programa „Zmogljivosti“. Vendar je Svet na predlog Parlamenta razdelil temo „Varnost in vesolje“ na dve temi ter tako predlagal deset tem. Komisija meni, da bi lahko z združitvijo teh dveh področij dosegli znatno prožnost in sinergijo.

Kar zadeva vsebino raziskav, je velik del sprememb, ki jih je predlagal Parlament in sprejela Komisija v svojem spremenjenem predlogu, prenesen v skupno stališče. Komisija je v svojem spremenjenem predlogu jasno navedla, da zaradi zmanjšanja proračuna ni vključila sprememb, ki bi pomenile razširitev obsega tem in tako zahtevale več sredstev. Komisija meni, da skupno stališče to v bistvu spoštuje. Vendar vključitev „sistema premij za raziskave“ za MSP v okviru programa „Zmogljivosti“ ni v skladu s tem načelom. Komisija meni, da bi moral biti proračun namenjen izključno financiranju projektov.

Komisija podpira krepitev besedila o MSP s predlaganjem konkretnih ukrepov v okviru tem, vključno s kvantitativnimi in kvalitativnimi analizami, kar je po mnenju Komisije učinkovitejši pristop od umetnih ciljev, ki jih ni vključila v spremenjeni predlog.

Za Parlament so bili posebej pomembni skupne tehnološke pobude ter programa „Zamisli“ in „Človeški viri“.

- Kar zadeva skupne tehnološke pobude, so v skupno stališče vključene spremembe meril za njihovo določitev.

- Kar zadeva program „Zamisli“, so bila vključena pomembna pojasnila v zvezi s trajanjem mandata, obnovitvijo in vlogo znanstvenega sveta ter upravnimi in kadrovskimi ureditvami; poleg tega je bila vključena tudi izvedba neodvisnega pregleda struktur in mehanizmov Evropskega raziskovalnega sveta v letu 2010, ki bo predložena Parlamentu in Svetu.

- Kar zadeva program „Človeški viri“, vrsta sprememb vključuje sklicevanja na povezave tega programa z drugimi deli okvirnega programa in drugimi programi Skupnosti, dodatke, ki poudarjajo mednarodno razsežnost tega dela programa, napotke za vzpostavitev primernih delovnih pogojev za raziskovalce in navedbe o sofinanciranju.

Poleg tega so merila za podporo novim raziskovalnim infrastrukturam podrobnejša in priznava se pomen regionalnih vidikov pri izgradnji.

Glede raziskav, povezanih z izvornimi celicami , je Komisija v skladu s spremembo Parlamenta v svojem spremenjenem predlogu sprejela vključitev člena, ki določa, katera področja se ne bodo financirala v okviru 7. okvirnega programa. Tudi Svet je ta člen vključil v svoje skupno stališče in Komisija je dala izjavo, da bo potrdila prakso, ki ji je treba slediti (glej Prilogo).

4. SKLEP

Komisija meni, da skupno stališče, sprejeto s kvalificirano večino 25 septembra 2006, pomeni močno zbliževanje s stališči Evropskega parlamenta in Komisije. Upošteva velik del sprememb, ki jih je predlagal Evropski parlament ob prvi obravnavi in ki jih je Komisija vključila v svoj spremenjeni predlog. Komisija zato podpira skupno stališče.

PRILOGA

Evropska komisija predlaga, da se v 7. okvirnem programu še naprej uporablja isti etični okvir za odločanje o financiranju raziskav izvornih celic človeških zarodkov s strani EU, kot se je uporabljal v 6. okvirnem programu.

Evropska komisija predlaga nadaljnjo uporabo tega etičnega okvira, saj je na podlagi izkušenj razvil odgovoren pristop do področja znanosti, ki veliko obljublja in ki je dokazalo, da zadovoljivo deluje v okviru raziskovalnih programov, v katerih sodelujejo raziskovalci iz številnih držav z zelo različnimi regulativnimi razmerami.

1. V sklepu o 7. okvirnem programu so tri področja raziskav izrecno izključena iz financiranja Skupnosti:

2. raziskovalne dejavnosti s ciljem kloniranja človeka za reproduktivne namene;

3. raziskovalne dejavnosti z namenom spreminjanja genske dediščine človeka, s katerimi bi takšne spremembe postale dedne;

4. raziskovalne dejavnosti z namenom ustvarjanja človeških zarodkov izključno za raziskovalne namene ali za namen pridobivanja izvornih celic, vključno s prenosom jedra somatske celice.

5. Dejavnosti, ki so prepovedane v vseh državah članicah, se ne bodo financirale. Dejavnost, ki je prepovedana v posamezni državi članici, se v tej državi članici ne bo financirala.

6. Sklep o 7OP in določbe o etičnem okviru, ki urejajo financiranje raziskav izvornih celic človeških zarodkov s strani Skupnosti, na noben način ne vodijo do presoje vrednot v zvezi z regulativnim ali etičnim okvirom, ki ureja takšne raziskave v državah članicah.

7. Evropska komisija v razpisih za zbiranje predlogov ne spodbuja izrecno uporabe izvornih celic človeških zarodkov. Uporaba človeških izvornih celic, odraslih ljudi ali zarodkov, je odvisna od presoje znanstvenikov glede na cilje, ki jih želijo doseči. V praksi je daleč največji del sredstev Skupnosti za raziskave izvornih celic namenjen uporabi izvornih celic odraslih ljudi. Ni razloga, zakaj naj bi se to znatno spremenilo v 7OP.

8. Vsak projekt, ki predlaga uporabo izvornih celic človeških zarodkov, mora uspešno prestati znanstveno oceno, med katero neodvisni vrhunski raziskovalci ocenijo potrebo po uporabi takšnih izvornih celic za dosego znanstvenih ciljev.

9. Predlogi, ki uspešno prestanejo znanstveno oceno, so nato predmet stroge etične presoje, ki jo organizira Evropska komisija. Pri tej etični presoji se upoštevajo načela, ki jih odražajo Listina Evropske unije o temeljnih pravicah in ustrezne mednarodne konvencije, kot so Konvencija Sveta Evrope o človekovih pravicah in biomedicini, podpisana v Oviedu 4. aprila 1997, in njeni dodatni protokoli ter Splošna deklaracija o človeškem genomu in človekovih pravicah, ki jo je sprejel UNESCO. Poleg tega je namen etične presoje preveriti, če predlogi upoštevajo predpise držav, v katerih se bodo raziskave izvajale.

10. V posebnih primerih se lahko etična presoja opravi v času trajanja projekta.

11. Vsak projekt, ki predlaga uporabo izvornih celic človeških zarodkov, mora pred začetkom projekta pridobiti odobritev ustreznega nacionalnega ali lokalnega odbora za etiko. Upoštevati se morajo vsa nacionalna pravila in postopki, vključno glede vprašanj, kot so soglasje staršev, odsotnost finančne spodbude itd. Preverjalo se bo, če projekt vključuje sklicevanja na izdajo dovoljenj in nadzorne ukrepe, ki jih sprejmejo pristojni organi države članice, v kateri se bodo izvajale raziskave.

12. Predlog, ki bo uspešno prestal znanstveno oceno, nacionalne ali lokalne etične presoje in evropsko etično presojo, bo za vsak primer posebej predložen v odobritev državam članicam, ki se srečujejo v okviru regulativnega odbora. Projekti, ki vključujejo uporabo izvornih celic človeških zarodkov in niso pridobili odobritve držav članic, se ne bodo financirali.

13. Evropska komisija si bo še naprej prizadevala, da bi postali rezultati raziskav izvornih celic, ki jih financira Skupnost, splošno dostopni vsem raziskovalcem in bi v končni fazi koristili pacientom v vseh državah.

14. Evropska komisija bo podprla ukrepe in pobude, ki prispevajo k usklajevanju in racionalizaciji raziskav izvornih celic človeških zarodkov v okviru etično odgovornega pristopa. Komisija bo zlasti podprla evropski register linij izvornih celic človeških zarodkov. Podpora takšnemu registru bo omogočila spremljanje obstoječih izvornih celic človeških zarodkov v Evropi, prispevala k čim večji uporabi teh celic s strani znanstvenikov in lahko pomaga pri izogibanju nepotrebnemu pridobivanju novih linij izvornih celic.

15. Evropska komisija bo nadaljevala s sedanjo prakso in regulativnemu odboru ne bo predložila predlogov za projekte, ki vključujejo raziskovalne dejavnosti, ki uničujejo človeške zarodke, vključno za pridobivanje izvornih celic. Izključitev te faze iz financiranja Skupnosti ne bo preprečila financiranja nadaljnjih faz, ki vključujejo izvorne celice človeških zarodkov.

[1] COM(2006) 364 konč., 28.6.2006.

[2] COM(2005) 119 konč./2, 24.5.2006.

[3] UL C 139, 14.6.2006, str. 1 .